ตลท.ขอบีโอไอธุรกิจการลงทุน
&#8220;จรัมพร&#8221; แนะดึงเงินนอกอยู่ยาว ให้บีโอไอธุรกิจจัดการลงทุนเจพี มอร์แกน แนะแก้กฎหมายเอื้อ ตปท.
5 มี.ค. 2556

“จรัมพร” แนะดึงเงินนอกอยู่ยาว ให้บีโอไอธุรกิจจัดการลงทุนเจพี มอร์แกน แนะแก้กฎหมายเอื้อ ตปท. 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวในงานสัมมนา MFC Finance Forum ครั้งที่ 12 เรื่อง “การลงทุนในสภาวะเงินท่วมโลก” ว่า การจะดึงเงินลงทุนต่างประเทศให้อยู่นาน ต้องทำให้ประเทศมีความน่าสนใจ โดยเฉพาะภาคการเงิน หากจะแข่งกับประเทศเพื่อนบ้านในอาเซียนได้ต้องดูว่ากฎเกณฑ์ที่มีอยู่แข่งขันได้หรือไม่
นอกจากนี้ เห็นว่าสำนักงานคณะกรรมการส่งเสริมการลงทุน (บีโอไอ) ควรจะส่งเสริมธุรกิจด้านการเงินด้วย เช่น ธุรกิจจัดการลงทุน เพื่อดึงผู้จัดการกองทุนเก่งของโลกมาอยู่ในไทยประมาณ 100–200 คน อาจระบุเงื่อนไขให้ต้องมีการจ้างพนักงานคนไทยเป็นผู้ช่วยหรือเงื่อนไขอื่นๆ ที่เป็นประโยชน์ต่อประเทศ การพัฒนาก็จะเกิดขึ้นตามมา และเมื่อมีผู้จัดการกองทุนแล้ว ก็จะต้องหานักวิเคราะห์เก่งๆ และบริษัทหลักทรัพย์ ซึ่งจะช่วยให้เงินต่างชาติเข้ามาลงทุนระยะยาวในไทยมากขึ้น
“ปัจจุบันการลงทุนที่น่าสนใจในเอเชีย คือ กองทรัสต์เพื่อการลงทุนในอสังหาริมทรัพย์ (REIT) ซึ่งเราจะให้จัดตั้งในปี 2557 ล่าสุดสิงคโปร์ดึงท่าเรือที่ฮ่องกงเข้าจดทะเบียนที่สิงคโปร์ หากเงื่อนไขเราสู้เขาไม่ได้เงินก็จะถูกดึงไป” นายจรัมพร กล่าว
ม.ล.ชโยทิต กฤดากร กรรมการผู้จัดการใหญ่ บริษัทหลักทรัพย์เจพี มอร์แกน (ประเทศไทย) กล่าวว่า เม็ดเงินลงทุนต่างชาติจะอยู่นานแค่ไหน อยู่ที่ศักยภาพของประเทศไทย ที่จะต้องทำให้นักลงทุนเชื่อมั่น เช่น ธุรกิจอาหารต้องมีการบริหารให้ดี ไม่ใช่เดี๋ยวเจอน้ำท่วม เดี๋ยวเจอภัยแล้ง
ขณะที่ภาคการเงินของไทยก็สู้ต่างประเทศได้ หากกฎหมายธุรกิจของไทยเอื้อให้ต่างประเทศเข้ามาลงทุนเหมือนฮ่องกง สิงคโปร์ ก็เชื่อว่าต่างชาติอยากมาลงทุนในไทยเพราะต้นทุนถูก และหากอยากให้เป็นศูนย์กลางการเงินต้องปฏิรูปกฎหมาย 
สำหรับแนวโน้มการลงทุนในปีนี้ พบว่าเดือน ม.ค. มีเงินไหลเข้าลงทุนในกองทุนหุ้นทั่วโลก 2.5 หมื่นล้านเหรียญสหรัฐ เพราะมองว่าหากเศรษฐกิจโลกดีจึงทำให้เงินไหลเข้าหุ้นทั่วโลก โดยเฉพาะเอเชีย จากปีที่ผ่านมามียอดซื้อกองทุนตราสารหนี้ทั่วโลกมากถึง 8 แสนล้านเหรียญสหรัฐ
“หุ้นไทยกลายเป็นสาวอีกครั้ง นโยบายการลงทุนของภาครัฐหนุนจีดีพีโต กำไรบริษัทจดทะเบียนโต 10-15%” ม.ล.ชโยทิต กล่าว